**Balatoni Hal és Bor Ünnep**

**Június 7. péntek**

17.00 órától – 23.00 óráig

**Borbemutató és borvásár**

**Balatoni és tiszafüredi halak kóstolója**

Helyszín: Tagore sétány

17.30 Térzene

**18.00 Ünnepélyes megnyitó**

Köszöntő beszédet mond: dr. Bóka István polgármester

Ünnepi áldást mond Dr. Korzenszky Ricárd OSB

**18.30-20.00** **Fölszállott a Páva gálaműsor**

A gálaműsorban közreműködnek:

A gála fellépői: Fafka Júlia – ének, Bara zenekar, Vadrózsák Néptáncegyüttes, Csercsel Énekegyüttes, Marosy Gerda és Józsa Tamás – néptánc, Okányi Mihály – néptánc, Debreczeni-Kis Helga – citera

**Június 8. szombat**

**8.00-11.00 Gyerekhorgászverseny**

(a Balatonfüredi Horgász Egyesület szervezésében)

Helyszín: Tagore sétány (Bodorka látogatóközpont előtt)

A versenyre két korcsoportban: 0-9 éves korig és 10-14 éves korig jelentkezhetnek, akik 2019-ben tizennegyedik életévüket még nem töltötték be. Nevezés a helyszínen 7.30-8.00 óra között, vagy e-mailben (info@bfuredihe.hu). Nevezési díj N I N C S. Balatonra érvényes horgászjegy szükséges. Az értékelés a fogott zsákmány összsúlya alapján történik. Mindkét korcsoportban az első három helyezett serleg, érem és tárgyjutalomban részesül. Eredményhirdetés és díjkiosztó közvetlenül a mérlegelés és értékelés után a színpadon, várhatóan 1145  órától.

A Balatoni Halgazdálkodási Nonprofit Zrt. és a Balatonfüredi Horgász Egyesület támogatásával. (További információ: info@bfuredihe.hu)

10.00 órától – 23.00 óráig

**Borbemutató és borvásár**

**Balatoni, tiszafüredi halak kóstolója**

**10.00-11.00 Kifli gyerekzenekar**

A Kifli zenekart az Alma együttes négy korábbi tagja alapította 2018- ban. A hosszú évek közös muzsikálása a tagokat csapattá és barátokká kovácsolta. Annak ellenére, hogy egymástól gyökeresen eltérő zenei világból érkeztek, az együtt létrehozott színes, vidám hangzás kicsik és nagyok kedvence lett. Ezért magától értetődő volt, hogy a megszokott hangzásvilág egy új zenekar égisze alatt halad tovább. Az új zenekart a tagok Kiflinek nevezték el. A kifli ideális választás, hiszen lehet édes vagy sós, tejes vagy vajas, mákos vagy diós, pont ahogyan a zene is … vidám és változatos.

**17.00-20.00 Donga játékpark „Bor-Balaton-Játék”**

Régi badacsonyi boroshordók újragondolva.  A gyerekek játékos formában ismerkedhetnek meg a tó halaival, madaraival, védett állataival, a Balaton-felvidék különleges helyeivel, régi váraival, a Kék Szalag útvonalával vagy a balatoni hajózás legszebb, patinás hajóival.

**17.30-18.30 Gasztro beszélgetős műsor Havas Dórával a Lila füge gasztrobloggerével és Dúzsi Tamás és Gyukli Krisztián borászok részvételével**

**18.30-19.30 Zűrös Banda**

A Zűrös Banda zenéjében a magyar és balkáni zenei hagyományok mellett a jazz és a modern tánczenék kapaszkodnak össze. Ebből a különböző kultúrákat és zenei stílusokat magába foglaló elegyből alakul ki a Zűrös Bandát jellemző egyéni zenei arculat.
Első lemezük a Fonó Budai Zeneház gondozásában jelent meg 2015 szeptemberében.A megjelenés után szinte azonnal, igen erős nemzetközi mezőnyben felkerülta világ legrangosabb világzenei toplistájának, a World Music ChartsEurope-nak (WMCE) legjobb albumai közé.
Az együttes a magyar világzenei színtér jól ismert zenekarainak tagjaiból verbuválódott.

**20.30-22.00 JUMPING MATT AND HIS COMBO**

**Pribojszki Mátyás**– az egyik legismertebb hazai és európai szinten is jegyzett, elismert szájharmonikás, aki szólóban, különböző formációival, valamint zenekarával a  Pribojszki Mátyás Band-del  már keresztül-kasul bejárta Európát több, mint 30 országban koncertezett és itthon is alig akad olyan klub vagy fesztivál, ahol ne lépett volna fel a csapat.

**A** **“JUMPING** **MATT AND HIS COMBO”** név utal a frontember becenevére, valamint a zenekar egyedi zenei stílusára, ami egészen sajátos, szűk műfaji keretek közé nehezen szorítható, **alapvetően vidám**, improvizációkkal teli **igényes blues zene**, boogie-woogie és rock and roll elemekkel, mindez finoman megspékelve soul és funky érzésekkel.

**Június 9. vasárnap**

10.00 órától – 23.00 óráig

**Borbemutató és borvásár**

**Balatoni és tiszafüredi halak kóstolója**

**10.00-11.00 Májusfa kitáncolás és táncház a Vaszary kertben**

**16.00-17.00 Gasztrobeszélgetés Koch Csaba és Figula János részvételével**

**17.00-18.00 Wings | Szent Efrém Férfikar koncertje (Piros Templom)**

A klasszikus zene sokak számára elavult jelenséggé vált, amit kevesen értenek és talán még

kevesebben élveznek. A Szent Efrém Férfikarban feltett célunk, hogy rácáfoljunk erre az

elgondolásra. Akár mély tónusú ortodox zenét, akár hajlékony mediterrán bizánci dallamokat, akár

játékos Bartók feldolgozásokat, akár veretes Liszt-himnuszokat, vagy éppen világslágereket

éneklünk, mindig egy cél lebeg a szemünk előtt: amit csinálunk az legyen jó! Legyen jó énekelni –

és legalább annyira jó hallgatni. A Szent Efrém Férfikar egy szellemi műhely, ahol egymás

személyiségéből, hangi adottságaiból és a sokféleségünkből táplálkozunk. Úgy gondoljuk, hogy

sem a klasszikusokat sem a moderneket nem érteni kell. Bőven elég hallgatni – és élvezni!

A Szent Efrém Férfikar 2019-ben megjelent “Wings” című lemeze egy kontinenseken átívelő

szakrális zenei utazás, amiben megfér egymás mellett az észak-amerikai gospel és a sotho nyelvű

vagy a hindi vallásos ének.

Jegyár: 2000 Ft / fő, 1000 Ft / nyugdíjas, diák

Jegyek válthatók a jegy.hu oldalon és a helyszínen.

**18.30-19.30 Cimbaliband Folk Quartet**

Kilenc nagylemez után is töretlenül száguld a Cimbaliband cimbalom meghajtásos tandembiciklije. A Cimbaliband zenéjében a kelet-európai életérzés keveredik a népzenével, és a közönség által kedvelt modern zenei stílusokkal, A banda tagjainak jelentős népzenész múltja van, így a Cimbaliband “boszorkány konyhájában” a gyökerektől merített autentikus zenéből kiindulva készülnek a fogások. A zenei csemegéket pedig úgy tálalják elénk, hogy a dalok alapját egy igen különleges hangszer, a cimbalom alkotja, megfűszerezve egy kis jazz-el, latin zenével, balkáni ritmusokkal. Nem véletlenül emlegetik a zenei szaklapok a gödöllői születésű Unger Balázst a "cimbalom Chuck Berry-je" ként!

**20.30-22.00 Hot Jazz Band**

A Hot Jazz Band-et már nem kell bemutatni a közönségnek. A harminchárom éves fennállását ünneplő zenekar leginkább a korai jazz és a két világháború közötti magyar könnyűzenei termés Karády, Kabos, Jávor, Latabár filmek zenéinek korhű megszólaltatóiként ismer és szeret a hazai hallgatóság.

Az 1990-es évek második felében egyedüli magyar jazz-zenekarként négy nemzetközi versenyt nyertek Franciaországban, ezek közt a legkiemelkedőbb a St. Raphael-ben megrendezett Nemzetközi New Orleans Jazz Verseny, ahol 54 zenekar közül hozták el az első díjat. Az amerikai sikerek sem maradtak el a zenekar életéből. A jazz szülőhazájában hat ízben jártak. A kaliforniai Sacramento-ban, a világ legnagyobb szabású jazz-találkozóján kétszer voltak a fesztivál legnépszerűbb zenekara.

A Hot Jazz Band kétszer részesült eMeRTon díjban, megkapta a Líra-díjat, a Louis Armstrong Emlékdíjat, az Ezüst Életfa díjat.

2015-ben páratlanul sikeres, külföldön is nagyra értékelt, a tradicionális dzsessz autentikus megszólaltatására épülő előadóművészi tevékenységük, valamint a magyar könnyűzenei örökség ápolását szolgáló, értékőrző művészi munkájuk elismeréseként a hazai jazz-zenekarok közül elsőként részesült a legmagasabb állami kitüntetésben, a Kossuth-díjban.

**június 10. hétfő**

10.00 órától – 23.00 óráig

**Borbemutató és borvásár**

**Balatoni, tiszafüredi halak kóstolója**

## 16.00 - 19.00 „Tarka-bárka” interaktív játéktér, családi program

A játékok segítségével a kisebb gyerekek elsősorban a Balaton élővilágával, állatokkal és növényekkel ismerkedhetnek meg. A nagyobbaknak szóló logikai és ismeretterjesztő játékok mellett a kicsiknek is készülünk „halas” játékokkal.

**17.00-18.00 Cimbora Együttes koncertje**

Cimbora Együttes tíz éve alakult Korhecz Imola vezetésével. A névválasztás nem véletlen, hiszen a formáció szorosan kapcsolódik a legendás Cimbora című televíziós műsor szellemiségéhez, amelynek fő célja a művészetek útján való barátkozás, cimborálás (volt). Ezt a mottót tűzte ki zászlajára a ma is élő cimbora-klubhálózat, amelynek a Cimbora Együttes is aktív tagja.

A zenekar Legyél a cimboránk! című interaktív verskoncertjein a gyerekek segítségével keresi elveszett cimboráját, majd a közös játék, tánc, éneklés és versmondás során meg is találja, mivel a közönség soraiban barátokra, cimborákra talál.

A Cimbora Együttes tagjai: Juhász Csaba (gitár), Korhecz Imola (vers, mese, ének), Podhorányi Zsolt (billentyű), Schneider Szilveszter(ütőhangszerek) és Veér Bertalan (hegedű), sztárvendég: Huzella Péter

**19.00-20.00 Bognár Szilvia Sextet**

Bognár Szilvia új világzenei formációjának repertoárjában magyar, cigány, bolgár és görög dalok szólalnak meg egy szokványosnak nem nevezhető felállással, illetve hangszerelésben, hiszen a műsorban három világ - a népzene, a jazz és az észak-indiai klasszikus zene - találkozik. Az alapvetően akusztikus hangzásvilágot és a hagyományos előadásmód természetességét megőrizve, biztonsággal eveznek az eltérő zenei stílusok és a hagyományos dallamok bábelien sokszínű folyamán.

**20.30-22.00 Füred Dixieland Band**

Sztárfellépő: Szolnoki Péter

A zenekar 2017-ben alakult az autentikus dixieland-swing hagyományait követve, amely egy zenei időutazás formájában bemutatja a 20-as 30-as 40-es évek Amerikájának korhű irányzatát. Elhivatottságuknak érezik, hogy tovább vigyék a korszak kiválóságainak: Louis Armstrong, Benny Goodman, Glenn Miller, Ella Fitzgerald, Lionel Hampton legismertebb és legtöbbet játszott dalait és feldolgozzák a kevésbé ismert, ámde kiemelkedően virtuóz szerzeményeket is.

**Kísérőprogramok Paloznakon**

Június 8. (szombat) 19.00 Paloznaki Kórus pünkösdi koncertje a rk. Templomban
Június 9-10. (vasárnap, hétfő) 10.00-13.00 Kézműves foglalkozás a Tájház udvarán
Június 8-9-10. (szombat, vasárnap, hétfő) 16.00-17.00 paloznaki borok bemutatója a Tájház udvarán.

**Kísérőprogramok Csopakon**

2019. június 9. (vasárnap) 19:00 Teleki Gergő zongoraművész koncertje Lukács Péter brácsaművésszel (jazz, örök klasszikusok)

Helyszín: Csopak Strand, Vízi színpad